AngloGold Ashanti lag al die pad na die bank | Netwerk24
Deur Elvira Wood 07 Augustus 2020 10:46
Dié maatskappy, wat vanjaar van sy laaste bedrywighede in Suid-Afrika onttrek het, se kontantinvloei het in die ses maande tot einde Junie $177 miljoen beloop. Dit is teenoor die kontantuitvloei van $31 miljoen 'n jaar gelede.
AngloGold het Vrydagoggend in 'n verklaring op die JSE se nuusdiens Sens gesê $173 miljoen hiervan het boonop gedurende die drie maande tot einde Junie ingekom.
Die maatskappy het Vrydag sy resultate vir die ses maande tot einde Junie bekend gemaak.
Die groot rede vir die goeie invloei is die goudprys wat gedurende dié tyd die hoogte ingeskiet het.
Die goudprys het aan die begin van Januarie teen $1 510 per fynons verhandel. Teen einde Junie het dit reeds tot sowat $1 741 per fynons gestyg.
AngloGold sê in dié tydperk het geldeenhede in lande waar hy bedrywig is egter heelwat teenoor die dollar verswak. Dit beteken hy het in plaaslike valuta 'n baie beter inkomste verdien.
AngloGold is veral in Ghana, Mali, die Demokratiese Republiek van die Kongo, Brasilië en Argentinië bedrywig.
"Terwyl die onlangse lopie in die goudprys welkom is, sal streng koste- en kapitaalbestuur steeds die belangrikste fokusgebiede bly terwyl ons daaraan werk om reserwes te verhoog," sê Kelvin Dushnisky, uittredende uitvoerende hoof van AngloGold, in die verklaring.
AngloGold sê gedurende die ses maande het produksie by sy myne met sowat 85 000 ons goud gedaal. Hy het verreweg die meeste hiervan (63 000 onse) by sy bedrywighede in Suid-Afrika verloor.
AngloGold het in Februarie aangekondig dat hy al sy bedrywighede in Suid-Afrika vir $300 miljoen verkoop. Dit sluit die Mponeng-goudmyn asook Mine Waste Solutions in.
Die maatskappy se wesensverdienste het met 236% tot $404 miljoen gestyg. Dit is teenoor 'n jaar tevore.